ઇરાન પછી સૌથી વધુ ખુશી અફઘાનિસ્તાનને થઈ છે. કેમ કે અફઘાનિસ્તાનને પણ દરિયાકિનારો નથી અને આયાતનિકાસ માટે પાકિસ્તાન પર આધાર રાખવો પડે છે. પાકિસ્તાનના રોડનો ઉપયોગ કરવાનો અને પાકિસ્તાનના કરાંચી કે ગ્વાદર બંદરનો. તેના બદલે હવે ઇરાનના આ બંદરનો મહત્તમ ઉપયોગ કરવામાં આવશે. મૂળ હેતુ વેપારનો અને માલ પરિવહનનો છે, પણ જે રીતે ચીન ગ્વાદર બંદરે યુદ્ધજહાજો મોકલીને શક્તિ પ્રદર્શન કરી રહ્યું છે, ભારતે તેનો જવાબ આપવો જરૂરી હતો. ભારત પણ સોમાલીયા નજીકના મહાસાગરમાં ચાંચિયાઓ સામે કામગીરી માટે પોતાના યુદ્ધજહાજો રાખે છે. પણ તે યુદ્ધજહાજોને લાંગરવા માટે છેક ભારત આવવું પડે. તેના બદલે ભારત પણ પોતાના યુદ્ધજહાજો ચાબહર બંદર લાંગરી શકે છે. એ રીતે ચીનને વેપાર ઉપરાંત સુરક્ષાના મામલે પણ ભારતનો આ જવાબ છે.